b'\n_START_ARTICLE_\nLieko Zachovalov\xc3\xa1\n_START_PARAGRAPH_\nLieko Tuuli Zachovalov\xc3\xa1 (o.s. Leino, 13. elokuuta 1927 Helsinki \xe2\x80\x93 4. kes\xc3\xa4kuuta 2017 Praha) oli suomalaissyntyinen toimittaja, joka oli kylm\xc3\xa4n sodan aikana Suomen tunnetuimpia radio\xc3\xa4\xc3\xa4ni\xc3\xa4 toimittaessaan Suomeen useita radio- ja televisiol\xc3\xa4hetyksi\xc3\xa4 asuinmaastaan T\xc5\xa1ekkoslovakiasta. Zachovalov\xc3\xa1 asui Prahassa vuodesta 1948 l\xc3\xa4htien, ja h\xc3\xa4n oli T\xc5\xa1ekin kansalainen. H\xc3\xa4n liittyi T\xc5\xa1ekkoslovakian kommunistiseen puolueeseen vuonna 1956, mutta vuoden 1968 j\xc3\xa4lkeisiss\xc3\xa4 puhdistuksissa h\xc3\xa4net poistettiin j\xc3\xa4senluettelosta._NEWLINE_Lieko Zachovalov\xc3\xa1n is\xc3\xa4 oli sis\xc3\xa4ministerin\xc3\xa4kin toiminut tunnettu kommunistipoliitikko Yrj\xc3\xb6 Leino. Lieko-tyt\xc3\xa4r p\xc3\xa4\xc3\xa4si ylioppilaaksi 1943 ja opiskeli Helsingin yliopiston matemaattis-luonnontieteellisess\xc3\xa4 tiedekunnassa 1944\xe2\x80\x931948. H\xc3\xa4n toimi Vapaan Sanan kirjeenvaihtajana Prahassa vuosina 1949\xe2\x80\x931950, sitten vuoteen 1960 asti Prahan radion ruotsinkielisten l\xc3\xa4hetysten toimittajana, vuodesta 1961 Livet i Tjeckoslovakien -lehden toimittajana ja vuodesta 1966 Yleisradion freelance-kirjeenvaihtajana, jonka \xc3\xa4\xc3\xa4ni tuli suomalaisille tutuksi etenkin T\xc5\xa1ekkoslovakian kriisin aikana elokuussa 1968._NEWLINE_Lieko Zachovalov\xc3\xa1 avioitui 1948 insin\xc3\xb6\xc3\xb6ri Marcel Zachovalin kanssa, joka toimi T\xc5\xa1ekkoslovakian tiedeakatemian tutkijana ja historioitsijana, sek\xc3\xa4 aktiivisesti kommunistisessa puolueessa. Heille syntyiv\xc3\xa4t pojat Ilja (1951\xe2\x80\x932008) ja Vladimir (1955). Vuonna 1967 h\xc3\xa4nelle my\xc3\xb6nnettiin T\xc5\xa1ekkoslovakian tiedeakatemian vuosipalkinto._NEWLINE_H\xc3\xa4n kuoli lyhytaikaiseen sairauteen 4. kes\xc3\xa4kuuta 2017 Prahan sotilaskeskussairaalassa._NEWLINE_Lieko Zachovalov\xc3\xa1n velipuoli on Ruotsissa asuva toimittaja ja kirjailija Olle Leino.'